《桐》
宋代·颜颐仲

庭梧惊秋风，叶叶彫萎红。行人何不归，委魂逐孤鸿。

去日良已何，客身转飘蓬。千里各一涯，关山月明中。

两臂恨不羽，飞逐君西东。

作者简介：（1188—1262）漳州龙溪人，字景正。颜耆仲弟。以荫补官。历宁化尉、西安丞，除知西安县，皆有善政。理宗淳祐三年，以秘阁修撰兼福建提刑，减商税，除盗贼，养孤老，掩骸骼，民甚德之。累迁吏部尚书，以宝章阁学士提举玉隆万寿宫归。